text: Julemanden: Jeg blev vækket tidligt i år
  16 november 2018 kl. 20.10
  Selvom der stadig er mere end fem uger til juleaften, har julemanden allerede travlt med at samle ønsker ind fra børnene. Fredag gik turen til Sønderborg.
  Rådhustorvet var fuld af forventningsfulde børn, da den lokale julemand, dukkede op for at starte julen og tænde byens store juletræ.
  Heldigvis havde børnene ingen problemer med at vække julemanden, for han var nemlig vågen i forvejen.
  - Jeg blev allerede vækket sidste weekend. Da var jeg med til at åbne julebyen i Tønder, afslører julemanden til TV SYD.
  Den tidlige start på julesæsonen bekymrer dog ikke julemanden.
  - Jeg har jo heldigvis 11 måneders ferie, så det går nok.
  I Sønderborg hedder julemanden i år Finn, og han har efterhånden 36 år erfaring som børnenes ven. 
  - Der er rigtig mange ønsker i år. Men jeg lover aldrig noget, men siger altid, at jeg skal se, hvad jeg kan gøre, fortæller julemanden.
  
  
  